Naser Khader (NY), 2008-01-11:
Vold og sport hører ikke sammen.
Sport er grundlæggende leg og underholdning, også selv om der på banen forekommer episoder, hvor fysiske aktiviteter overskrider spillets regler og udarter sig til vold mellem deltagerne.
Det har vi bl.a. dommere, linjevogtere og idrætsklubberne selv til at tage sig af.
Noget ganske andet er voldelige tilskuere, som opsøger sportsbegivenheder for bevidst og planlagt at udøve vold mod andre.
Dem kalder vi hooligans, og deres voldsaktiviteter ødelægger fornøjelsen for et stort antal tilskuere og fredelige fans.
Det er naturligvis helt uacceptabelt, og derfor er det godt, at justitsministeren nu kommer med et udspil til at forebygge og bekæmpe hooliganisme.
Udspillet har godt nok været længe undervejs, for det er næsten 3 år siden, en arbejdsgruppe inden for politiet afgav en rapport om bekæmpelse af hooliganisme i Danmark med en række konkrete anbefalinger.
Men bedre sent end aldrig, og det var måske episoden med en tilskuer, som angreb en dommer under en fodboldkamp, der fik sat gang i tingene i Justitsministeriet.
Lovforslaget indeholder forskellige muligheder for indgreb og reguleringer.
Den foreslåede generelle karantæneordning er et ganske vidtgående indgreb i en persons frihedsrettigheder, så den må bruges med omtanke.
Det beroliger mig dog i denne forbindelse, at afgørelsen om karantæne kan indbringes for domstolene.
Samtidig har jeg noteret mig, at der øjensynligt har været gode resultater med den slags indgreb i Schweiz og i England.
Det står der i bemærkningerne, men der står desværre ikke noget om erfaringerne fra Sverige.
Det undrer mig lidt, at vi ikke har fået en vurdering fra myndighederne i vort naboland, men det får vi måske under udvalgsarbejdet.
Jeg synes også, det er en god idé at autorisere og uddanne kontrollørerne ved idrætsbegivenheder, så de bliver bedre til at udføre deres arbejde.
I den forbindelse er det naturligvis fornuftigt at forsyne dem med en række oplysninger om karantæneramte personer, herunder fotos, selv om der også her kan opstå problemer i forhold til den enkeltes retssikkerhed.
Det er der en række høringspartnere, der har ytret kritik af, og deres synspunkter må naturligvis indgå i udvalgsarbejdet.
For en sådan ordning taler dog, at det jo ikke vil være muligt for kontrollørerne at forhindre de karantæneramte i at få adgang til stadion, hvis de ikke kan identificere dem.
Jeg må så gå ud fra, at man i den uddannelse, kontrollørerne skal have, gør meget ud af at sikre sig, at de forstår vigtigheden af, at personoplysninger skal behandles med omtanke, og at det er strafbelagt at overtræde tavshedspligten.
Endelig åbner lovforslaget op for, at politiet kan komme med konkrete påbud om den sikkerhedsmæssige indretning af idrætsanlæg.
Ministeren skal også kunne fastsætte regler om godkendelse af steder, hvor der afholdes idrætsbegivenheder.
Det forekommer fornuftigt at tage dette aspekt med, så det kan vi i Ny Alliance støtte.
Lovforslaget indeholder mange bemyndigelser til ministeren, og det er naturligvis på den ene side helt i orden, at vi ikke skal detailregulere området direkte i lovgivningen, men det skaber på den anden side også et behov for, at vi får lidt mere at vide af ministeren om, hvordan hun har tænkt sig at bruge bemyndigelserne.
Vi må også have mere at vide om, hvordan man tænker sig effektivt at håndhæve karantæneordningen, dels for at kunne holde urostifterne ude og dels for at sikre den størst mulige præventive effekt.
Med disse ord kan vi i Ny Alliance støtte lovforslagets gennemførelse.